# Edward Waring

Edward Waring (Shrewsbury, 1736 - Plealey, 15 d'agost de 1798) va ser un matemàtic anglès.

## Vida

Res es coneix dels seus primers anys de vida. Va ingressar al Magdalene College de la Universitat de Cambridge com becari i es va graduar el 1757 com a Senior wrangler (un dels més alts nivells d'estudis de grau matemàtic a Cambridge). Va ser elegit degà del Magdalene College el 1760, però hi va renunciar per ocupar la càtedra Lucasiana en morir John Colson, càrrec que va exercir fins a la seva mort. No obstant, mai va donar classes; és més, el 1767 es va graduar en medicina i va exercir com a metge en diversos hospitals de Londres, de Cambridge i St. Ives.
Els darrers anys de la seva vida els va passar reclòs amb la seva dona, a la seva propietat de Pontesbury; possiblement embogit.
Va ser elegit membre de la Royal Society el 1763 i condecorat amb la Medalla Copley el 1784.

## Obra

El 1757 va començar a treballar en la seva obra Miscellanea analytica de aequationibus algebraicis et curvarum proprietatibus, de la que va publicar unes poques còpies del primer capítol, per donar suport a la seva candidatura a la càtedra Lucasiana, molt controvertida per la seva edat (només tenia 23 anys). El llibre complet es va publicar el 1762.
La seva primera meitat, considerablement ampliada, es va tornar a publicar el 1770 amb el títol de Meditationes algebraicae. El llibre és un desordre total: al costat de grans idees, es perd en elucubracions sense sentit; no segueix una notació rigorosa i, a més, el seu llenguatge és obscur en moltes ocasions. El mateix Waring, que en va enviar còpies a d'Alembert, Bèzout, Euler i Lagrange, es queixava el 1783 de no haver rebut resposta de cap d'ells.
En aquest llibre proposava la coneguda com conjectura de Waring, sense demostrar-la. La conjectura no va ser demostrada fins al 1909 per Hilbert i Minkowski.

## Referències

* ↑ Crawford, 1942, p. lxix i ss.
* ↑ O'Connor i Robertson, MacTutor History of Mathematics.
* ↑ Knox, 2003, p. 211-212.
* ↑ Stedall, 2011, p. 184.
* ↑ Stedall, 2011, p. 184-185.
* ↑ Stedall, 2011, p. 186.
* ↑ Mehra i Rechenberg, 1982, p. 277.

## Vegeu també

* Interpolació polinòmica de Lagrange
* Problema de Waring

## Bibliografia

* Crawford, L. «Edward Waring. Eighteenth Century Mathematician.» (en anglès). Transactions of the Royal Society of South Africa, Vol. 29, Num. 1, 1942, pàg. lxix-lxxiv. DOI: 10.1080/00359194209519799. ISSN: 0035-919X.
* Knox, Kevin C. «The negative side of nothing: Edward Waring, Isaac Milner and Newtonian values». A: Kevin C. Knox, Richard Noakes (eds.). From Newton to Hawking: A History of Cambridge University's Lucasian Professors (en anglès). Cambridge University Press, 2003, p. 205 i ss.. ISBN 0-521-66310-5.
* Mehra, Jagdish; Rechenberg, Helmut. The Historical Development of Quantum Theory (en anglès). Springer, 1982. ISBN 0-387-95174-1.
* Stedall, Jacqueline. From Cardano's Great Art to Lagrange's Reflections (en anglès). European Mathematical Society, 2011. ISBN 978-3-03719-092-0.

## Enllaços externs

* O'Connor, John J.; Robertson, Edmund F. «Edward Waring» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Scott, J.F. «Waring, Edward» (en anglès). Dictionary of Scientific Biography, 2008. [Consulta: 17 maig 2015].
* «Edward Waring» (en anglès). Encyclopaedia Britannica. [Consulta: 17 maig 2015].